পাকিস্তান ও বাংলাদেশি মুসলিমদের ভারত থেকে ছুড়ে ফেলতে হবে: শিবসেনা
ধর্মভিত্তিক বিতর্কিত নাগরিকত্ব আইন নিয়ে যে শিবসেনা মোদি সরকারের বিরোধিতা করেছে, এবার তাদের মুখেই শোনা যাচ্ছে উল্টো সুর।







শনিবার মুখপত্র ‘সামনা’-য় হুশিয়ারি দিয়ে শিবসেনা বলেছে, পাকিস্তান ও বাংলাদেশের মুসলিমদের এ দেশ থেকে বাইরে ছুড়ে ফেলা উচিত এবং এ ব্যাপারে কোনো সন্দেহ নেই। 




গোটা ভারত যখন নাগরিকত্ব আইন বাতিলের দাবিতে বিক্ষোভ-প্রতিবাদে উত্তাল, ঠিক সেই সময়ে এমন মন্তব্যে প্রবল সমালোচনার মুখে পড়েছে শিবসেনা। খবর আনন্দবাজার পত্রিকা। 
দুদিন আগেও পুনেতে গণমাধ্যমকর্মীদের সঙ্গে এক বৈঠকে মহারাষ্ট্র নবনির্মাণ সেনার প্রধান রাজ ঠাকরে একই কথা বলেছিলেন। 
ওই দিন তিনি বলেন, ‘ভারত ধর্মশালা নয়। মানবতার চুক্তি করেনি দেশ।’ 
রাজ ঠাকরে আরও জানিয়েছিলেন, মুম্বাই থেকে অবৈধ অনুপ্রবেশকারীদের তাড়াতে আগামী ৯ ফেব্রুয়ারি মিছিল বার করবেন। 
রাজের সেই মন্তব্যের জন্য তাকে আক্রমণ করতে গিয়ে প্রায় একই সুরে কথা বলে রীতিমতো বেকায়দায় পড়ে শিবসেনা। 
যদিও তারা এ কথাও বলেছে, সিএএতে যেসব ফাঁক রয়েছে, সেগুলো অবশ্যই তুলে ধরা জরুরি।
‘সামনা’য় রাজ ঠাকরেকেও আক্রমণ করেছে শিবসেনা। তাকে কটাক্ষ করে তারা বলেছে, যে দল মাসখানেক আগেই সিএএর বিরোধিতা করছিল, এখন তারাই নিজেদের রঙ বদলে ফেলেছে। কিন্তু শিবসেনা কখনই হিন্দুত্বের আদর্শকে জলাঞ্জলি দেয়নি। 
‘সামনা’য় শিবসেনা আরও বলেছে, ১৪ বছর আগে রাজ ঠাকরে মারাঠা আদর্শ নিয়ে তার দল গড়ে তুলেছিলেন। কিন্তু এখন রাজনৈতিক স্বার্থে সেই আদর্শ থেকে সরে এসে হিন্দুত্বের লাইন ধরেছেন এবং বিজেপির সুরেই কথা বলছেন। কিন্তু এমন রঙ বদলালে যে আখেরে কোনো লাভই হবে না রাজের, সে হুশিয়ারিও দিয়েছে শিবসেনা।
সামনা-য় নাগরিকত্ব আইন নিয়ে বিজেপিকেও নিশানা করেছে শিবসেনা। সেখানে তারা বলেছে, রাজনৈতিক ফায়দা তোলার চেষ্টা করছে বিজেপি। এতে শুধু মুসলিমরাই ক্ষতিগ্রস্ত হবেন না, ৩০-৪০ শতাংশ হিন্দুও প্রভাবিত হবেন।

ধর্মভিত্তিক বিতর্কিত নাগরিকত্ব আইন নিয়ে যে শিবসেনা মোদি সরকারের বিরোধিতা করেছে, এবার তাদের মুখেই শোনা যাচ্ছে উল্টো সুর।